《王信玉生日》
宋代·饶节

簪笏谁非嗣，才能恐未难。传家推有守，树德莫如宽。

贱子敢为佞，明公信可观。四维开雉堞，千顷涨波澜。

逮下亡圭角，逢人倒肺肝。月评终许劭，爱客自袁安。

不伪心常逸，忘机体更胖。所临惟简易，有道息彫残。

使节轺车稳，兵符玉具乾。百城同锁静，万井益歌欢。

退食公无事，挥毫妙可刊。笙歌珠履醉，风月井梧寒。

诸子仍闻道，群雏半著冠。居然谢纨绮，沃若秀芝兰。

表里初无憾，行藏晚竟完。向来三径志，欲了五车看。

异日人争诵，来徵印已刓。恐须烦柱石，从此接鸳鸾。

直道惟天相，亨衢岂自干。祝公千岁寿，终始立朝端。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。